b'\n_START_ARTICLE_\nWolfgang de Ratisbona\n_START_SECTION_\nBiografia\n_START_PARAGRAPH_\nEl seu deixeble Otol\xc3\xb3 (Otloh) de Sant Emmeran, que va viure molts dels fets que narra, va escriure\'n una biografia; un altre deixeble, Arnold, en va fer una altra Vita, amb m\xc3\xa9s episodis miraculosos._NEWLINE_Wolfgang era fill d\'una fam\xc3\xadlia benestant i va ser educat per un clergue i, despr\xc3\xa9s, a l\'abadia de Reichenau, sota la guia d\'Esteve de Novara. Va destacar per la seva mod\xc3\xa8stia i hi va con\xc3\xa8ixer Enric, que ser\xc3\xa0 despr\xc3\xa9s bisbe de Tr\xc3\xa8veris i que tindr\xc3\xa0 molta influ\xc3\xa8ncia en la vida de Wolfgang._NEWLINE_Continu\xc3\xa0 els seus estudis a W\xc3\xbcrzburg, on va decidir de fer-se monjo, per\xc3\xb2 Enric de Tr\xc3\xa8veris el va cridar perqu\xc3\xa8 l\'ajud\xc3\xa9s com a diaca del cap\xc3\xadtol i professor de l\'escola catedral\xc3\xadcia. Entre els seus deixebles va haver-hi Enric II, que tamb\xc3\xa9 seria canonitzat, i Gisela, que es va casar amb sant Esteve I d\'Hongria. Wolfgang, per\xc3\xb2, no va voler acceptar cap altre c\xc3\xa0rrec ni honor mentre va ser a Tr\xc3\xa8veris. Quan Enric va morir, Wolfgang va ingressar, en 964, a l\'orde benedict\xc3\xad, entrant al monestir d\'Einsiedeln, conegut pel rigor amb qu\xc3\xa8 aplicava la Regla de Sant Benet._NEWLINE_Cap al 970 el bisbe Ulrico d\'Ausburg el va ordenar sacerdot. Poc despr\xc3\xa9s, Wolfgang va tenir una visi\xc3\xb3 que el va impulsar a deixar el monestir i dedicar-se a l\'evangelitzaci\xc3\xb3 de terres de l\'Europa central on encara no es practicava el cristianisme, com la Boh\xc3\xa8mia i la Pann\xc3\xb2nia, actual Hongria. No obstant aix\xc3\xb2, la seva tasca a Hongria va tenir pocs resultats pr\xc3\xa0ctics._NEWLINE_El bisbe Pelegr\xc3\xad de Passau, que el va con\xc3\xa8ixer, el va proposar a Ot\xc3\xb3 I perqu\xc3\xa8 el nomen\xc3\xa9s bisbe de Ratisbona. Wolfgang no va voler, per\xc3\xb2 finalment accept\xc3\xa0 el nomenament i el 972 va prendre\'n possessi\xc3\xb3, amb jurisdicci\xc3\xb3 sobre tota la Boh\xc3\xa8mia. Com a bisbe, es va distingir per la santedat de la seva vida, frugal i modesta. En contra del que era habitual llavors, va voler renunciar al poder temporal; aix\xc3\xad, va fer que les terres de Boh\xc3\xa8mia s\'erigissin com a di\xc3\xb2cesi aut\xc3\xb2noma, amb seu a Praga i sense lligam amb Ratisbona i, de la mateixa manera, va renunciar al priorat de Reichenau, que proporcionava moltes rendes. Volia, aix\xc3\xad, que els responsables, bisbe i prior, de les comunitats estiguessin a prop dels seus fidels. _NEWLINE_Durant les lluites del 976 entre Enric i Ot\xc3\xb3 II, a qui Wolfgang era fidel, es va retirar a l\'abadia de Mondsee. Una llegenda vol que, en aquest retir, visqu\xc3\xa9s com a eremita als boscos, a la vora del Wolfgangsee ("Llac de Wolfgang"). Va tornar a Ratisbona i, durant un viatge pastoral emmalalt\xc3\xad. Es va fer portar a l\'esgl\xc3\xa9sia propera de Pupping, on es confess\xc3\xa0, combreg\xc3\xa0 i mor\xc3\xad al peu de l\'altar la nit del 31 d\'octubre._NEWLINE_Va ser enterrat al monestir de Sant Emmeran, a Ratisbona, d\'on van ser traslladats fins a la catedral de la ciutat.'